Giardia

***Giardia*** é un xénero de protozoos flaxelados anaeróbicos parasitos que colonizan e se reproducen no intestino delgado de varios vertebrados, causando a xiardíase. A especie deste xénero que infecta os humanos é *Giardia lamblia* (=*G. intestinalis*=*G. duodenalis*). O seu ciclo de vida alterna entre un trofozoíto que nada activamente e un quiste resistente infectivo. *Giardia* xa foi descrito polo microscopista holandés Antoni van Leeuwenhoek en 1681. O nome do xénero procede do apelido do zoólogo francés Alfred Mathieu Giard.

## Características 
Como outras diplomónadas, *Giardia* ten dous núcleos, cada un con catro flaxelos asociados, e carece tanto de mitocondrias coma de aparato de Golgi. Porén, posúen un sistema endomembranoso complexo e relictos mitocondriais, chamados mitosomas. Os mitosomas non se usan para a síntese de ATP como farían as mitocondrias, senón que están implicados na maduración de proteínas de ferro-xofre. As sinapomorfias do xénero *Giardia* inclúen células con orgánulos duplicados, ausencia de citostomas, e disco adhesivo ventral.

## Infección e síntomas 
[miniatura|esquerda|250px|Micrografía electrónica de varrido do [intestino delgado dun roedor xerbilino infestado por *Giardia* na que se observa a superficie da mucosa case enteiramente cuberta polos trofozoítos adheridos a ela.]]

*Giardia* vive dentro do intestino de humanos infectados e outros animais. Os individuos poden infectarse inxerindo ou poñéndose en contacto con alimentos contaminados, o solo ou auga. O parasito *Giardia* atópase en superficies e produtos contaminados por feces dun portador infectado.

Os síntomas, que poden aparecer dous días despois da infección, inclúen diarreas violentas, exceso de gas, cambras abdominais e estomacais, malestar estomacal e náuseas. Como resultado prodúcese deshidratación e perda de nutrientes, o que pode necesitar un tratamento inmediato. A infección típica nun individuo pode ser leve e resolverse sen tratamento, e durar entre 2–6 semanas, aínda que ás veces pode durar máis e ser grave. É posible a coexistencia co parasito (os síntomas atenúanse), polo que o individuo convértese nun portador e pode transmitirllo a outros. A xiardíase fai que as vilosidades do intestino delgado se atrofien e se aplanen, o que ten como resultado unha mala absorción intestinal. Pode persistir unha intolerancia á lactosa despois da erradicación de *Giardia* do tracto dixestivo.

## Sistemática 
Describíronse unhas 40 especies deste xénero en diferentes animais, peroi moitas delas son probablemente sinónimas. Actualmente, recoñécense cinco ou seis especies morfoloxicamente distintas. *Giardia lamblia* (=*G. intestinalis*, =*G. duodenalis*) infecta a humanos e outros mamíferos, *G. muris* encóntrase noutros mamíferos, *G. ardeae* e *G. psittaci* en aves, *G. agilis* en anfibios e *G. microti* en ratiños arvicolinos. Para discriminar entre especies de *Giardia* desenvolvéronse probas moi específicas de PCR e de detección con sondas xenéticas. O máis común e rápido é identificalas por microscopia e técnicas de inmunofluorescencia.

* *Giardia beckeri*
* *Giardia beltrani*
* *Giardia botauri*
* *Giardia bovis*
* *Giardia bradypi*
* *Giardia canis*
* *Giardia caprae*
* *Giardia cati*
* *Giardia caviae*
* *Giardia chinchillae*
* *Giardia dasi*
* *Giardia equii*

* *Giardia floridae*
* *Giardia hegneri*
* *Giardia herodiadis*
* *Giardia hyderabadensis*
* *Giardia irarae*
* *Giardia marginalis*
* *Giardia melospizae*
* *Giardia nycticori*
* *Giardia ondatrae*
* *Giardia otomyis*
* *Giardia pitymysi*

* *Giardia pseudoardeae*
* *Giardia recurvirostrae*
* *Giardia sanguinis*
* *Giardia serpentis*
* *Giardia simoni*
* *Giardia sturnellae*
* *Giardia suricatae*
* *Giardia tucani*
* *Giardia varani *
* *Giardia viscaciae*
* *Giardia wenyoni*

Os estudos xenéticos e bioquímicos mostraron que había unha gran heteroxeneidade en *Giardia lamblia*, que contén probablemente polo menos oito liñaxes ou especies crípticas.

## Xenoma 
A primeira diplomónada á que se secuenciou o xenoma foi un illado de *Giardia* (WB). Tiña un xenoma de 11,7 millóns de pares de bases de estrutura compacta que codificaba un metabolismo e maquinarias celulares básicas. Actualmente, están a secuenciarse os xenomas de varios outros illados de *Giardia* e de diplomónadas (os patóxenos de peixes *Spironucleus vortens* e *S. salmonicida*).

Un segundo illado (a ensamblaxe B) procedente de humanos foi tamén secuenciado xunto con especies procedentes de porcos (a ensamblaxe E). O xenoma contén uns ~5000 xenes. A ensamblaxe E está máis estreitamente relacionada coa ensamblaxe A que coa B. Atopáronse varios rearranxos cromosómicos.

## Notas 
## Véxase tamén 
### Bibliografía 
* 
### Ligazóns externas 
* 
* 
*